Otmodighe grote mit ghetruwem, willigen denste juwer erwerdicheit to allen tiiden willichliken bereyt. Erwerdyghe, leve, holde here. Juwer hochgeloveden werdicheit bidde wy ghutliken tho weten, dat wy unse boden mit der anderen stede ersamen sendeboden, also der van der Righe unde der van Darbte, to Wyborch gesant hadden, unde de synt, Got hebbe loff, van dar wedder gekomen unde hebben sick vruntliken vordreghen mit her Kersten Nycleissone, hovetmanne to Wyborch, unde mit alle den synen unde hebben de schelinghe unde twydracht, de tusschen eme unde den synen unde tusschen uns unde den unsen ghelegen was, ghutliken hengelecht unde ghevlegen na juwen begherte ghans to grunde, utgenomen mit eme personen, de het sick Clawes Doeck, de hevet sick vor deme hovetmanne vorwylkort, dat he hir to uns komen wil. Wy hopen tho Gode, wy willen uns mit eme ok wol vruntliken vordregen. Hirmede beware de almechtighe Got juwen erwerdigen hochgeloveden stad in synen ghenaden to langen saligen tiiden, over uns to ghebeydene also over juwen getruwen. Gescreven under unsem secreete, an sunte Peters unde Pavels daghe anno 19. Borgermester unde rad to Revale, juwe otmodigen.